Ben Garrison

Ben Garrison (s. 1956 t. 1957) on yhdysvaltalainen poliittinen pilapiirtäjä, joka määrittelee itsensä konservatiiviseksi libertaariksi. Hänen piirroksensa ovat tehneet hänestä huomattavan suositun alt-right-liikkeen toimijoiden parissa. Garrisonin kuvissa on esitetty Donald Trump voimakkaana johtajana ja pilkattu muun muassa "sosiaalisen oikeudenmukaisuuden sotureita", "valtamediaa", islamia ja Hillary Clintonia. Arvostelijat ovat pitäneet hänen piirroksiaan antisemitistisinä, rasistisina, ksenofobisina ja seksistisinä.
Tausta.
Garrison valmistui Angelo State Universitysta ja aloitti vuonna 1979 työskentelyn graafikkona "San Angelo Standard-Times" -lehdessä. Hän työskenteli lehdessä vuoteen 1983 ja teki jo tänä aikana ensimmäiset poliittiset pilapiirroksensa. Samassa lehdessä työskenteli Tina-niminen nainen, jonka kanssa Garrison myöhemmin meni naimisiin. Vuonna 1983 Garrison siirtyi "San Antonio Express-Newsiin". Vuodesta 1997 hän johti omaa taidealan yritystään, mutta teki paluun pilapiirtämisen pariin vuoden 2010 paikkeilla. Tämä oli hänen mukaansa reaktio pankkien pelastamiseen vuosien 2008–2009 taantumassa.
Ura vuodesta 2010.
Garrisonin vuonna 2010 piirtämä "March of Tyranny" oli hänen ensimmäinen laajaa suosiota netissä saavuttanut pilapiirroksensa. Hänen työnsä olivat libertarismia ilmentäviä, muun muassa Yhdysvaltain keskuspankkia vastustavia ja Ron Paulia tukevia. Garrison piti itseään yhtenä harvoista konservatiivisista pilapiirtäjistä ja yhtenä ensimmäisistä, jotka kuvasivat Donald Trumpia myönteisessä valossa.
Suosio.
Garrisonia on kuvailtu "alt-right-piirien suosikkipiirtäjäksi", jonka piirrokset ovat olleet suosittuja muun muassa Gabin kaltaisilla alustoilla. Hänen töitään on ollut säännöllisesti esillä Alex Jonesin Infowars.com-valeuutissivustolla. Kuvia ovat jakaneet muiden muassa Mike Cernovich, Julian Assange ja Kylie Jenner. Garrisonin tukijoita tai yhteistyökumppaneita ovat olleet myös Stefan Molyneux ja Milo Yiannopoulos.
Kohutut ja kiistellyt kuvat.
Yhdessä Garrisonin kuvista George Soros, H. R. McMaster ja David Petraeus esitetään Rothschild-suvun nukkeina. Kuva tulkittiin laajalti antisemitistiseksi. Garrison oli kutsuttu Trumpin hallinnon "sosiaalisen median huippukokoukseen", mutta Valkoisesta talosta ilmoitettiin kohun jälkeen, ettei Garrison osallistuisikaan tapahtumaan. Garrison vaati Anti-Defamation Leaguelta 10,35 miljoonan Yhdysvaltain dollarin korvauksia, koska se oli pitänyt kuvaa antisemitistisenä. Hänen tekemänsä valituksen mukaan Anti-Defamation League "trollasi" ja tahallisesti kuvasi hänet kielteisessä valossa vahingoittaakseen hänen liiketoimiaan ja mainettaan.
Eräässä Garrisonin piirroksessa esiintyvät Trump, Michael T. Flynn ja hahmo, jonka pään tilalla on suuri Q-kirjain. Q viittaa QAnon-salaliittoteoriakokonaisuuteen. Kuvassa henkilöt marssivat ja valmistautuvat tallomaan jalkoihinsa "globalisteiksi, marxilaisiksi ja maanpettureiksi" nimetyt pienoishahmot.
Garrisoniin kohdistunut häirintä.
Garrisonin kohdistui internetissä suosionsa myötä häirintää, jossa trollit vääristelivät hänen pilakuviaan tai luvattomasti käyttivät hänen allekirjoitustaan muiden tekemissä rasistisissa kuvissa. Yhdessä kuvassa hänen kasvonsa liitettiin natsiunivormuun. Garrison koki uusnatsien pyrkivän trollaamalla esittämään hänet kaltaisenaan. Yksi ahkerimmista häiriköistä paljastui "European88"-nimimerkillä toimineeksi Joshua Ryne Goldbergiksi, joka myöhemmin sai syytteitä vakavista rikoksista. Kesällä 2015 Bigforkissa Montanassa toimineen taidegallerian omistaja sai runsaasti sähköpostiviestejä, joissa galleriassa edustettua Garrisonia kutsuttiin muun muassa "natsiksi" ja "murhaajaksi". Tämä johti gallerian kanssa tehdyn yhteistyön päättymiseen. Garrison asui tuolloin Lakesidessa lähellä Bigforkia.
Garrison syytti trollauksesta ja maineensa lokaamisesta blogissaan "uusnatsi Andrew Anglinin komentamaa ekstremistien armeijaa" sekä 4chanin ja 8chanin trolleja. Garrison arveli uusnatsien harjoittaman häirinnän syyksi sitä, ettei hän ole piirroksissaan näiden makuun "mennyt tarpeeksi pitkälle". Milo Yiannopoulos kutsui Garrisonia "internetin historian trollatuimmaksi mieheksi".
Toiminta koronapandemian aikana.
Garrison kertoi syyskuussa 2021, että hän ja hänen vaimonsa ovat sairastaneet pari viikkoa koronavirusinfektiota. Hän kertoi hoitavansa tautia ivermektiinillä, punajuurimehulla ja vitamiinilisillä. Ne eivät ole näyttöön perustuvia koronavirusinfektion hoitomuotoja. Garrisonin uskomukset viruksesta ja rokotteista ovat heijastuneet myös hänen piirroksiinsa, joissa on kuvattu ivermektiini tehokkaaksi koronavirusinfektion hoidossa ja Anthony Fauci järjettömäksi.